Na osnovu člana 39. Zakona o principima lokalne samouprave Federacije Bosne i Hercegovine (“Službene novine Federacije Bosne i Hercegovine” broj 49/06 i br. 51/09) i člana 69. Statuta Općine Stari Grad Sarajevo („Službene novine Kantona Sarajevo“ broj 20/13-Prečišćeni tekst) i člana 1. stav (3) Pravilnika o načinu raspodjele finansijskih sredstava iz Budžeta Općine Stari Grad Sarajevo medijskim subjektima broj: 01-04-4-428/23 od 07.02.2023. godine i Programa utroška sredstava utvrđenih u Budžetu Općine Stari Grad Sarajevo na poziciji „Usluge javnog oglašavanja” broj: 01-04-4-780/23. od 02.03.2023.godine, Općinski načelnik Općine Stari Grad Sarajevo raspisuje:

**JAVNI POZIV**

**za raspodjelu finansijskih sredstava iz Budžeta Općine Stari Grad Sarajevo**

**za 2023. godinu za uslugu javnog oglašavanja putem**

**medijskih subjekata s područja Kantona Sarajevo**

**I – Predmet Javnog poziva**

Predmet Javnog poziva je raspodjela finansijskih sredstava iz Budžeta Općine Stari Grad Sarajevo za 2023.godinu, namijenjenih za uslugu javnog oglašavanja putem medijskih subjekata s područja Kantona Sarajevo koji pružaju audio-vizuelne medijske ili radijsko-medijske usluge.

**II – Pravo učešća**

Pravo učešća u raspodjeli sredstava imaju poslovni subjekti registrovani kao pravna ili fizička lica koji obavljaju medijsku djelatnost, odnosno proizvode i distribuiraju program putem različitih tehnoloških platformi –radija, televizije i interneta, odnosno pružaju audio-vizuelne medijske ili radijsko-medijske usluge (u daljem tekstu: aplikanti), a koji ispunjavaju sljedeće uslove:

a) imaju sjedište i registrovani su na području Kantona Sarajevo

b) imaju izmirene zakonske obaveze po osnovu javnih prihoda

**III – Osnovni kriterij odabira**

Proces odabira će se vršiti shodno ukupnom broju bodova koji aplikanti ostvare. Kriteriji za bodovanje aplikanata su sljedeći:

- **Operativni kapaciteti**: broj uposlenih i broj medija putem kojih aplikant plasira informacije

- **Plan sadržaja za narednu godinu:** Plan programskih sadržaja za period narednih godinu dana koje će aplikant realizovati o aktivnostima Općinskog načelnika, Općinskog vijeća i Općinskih službi; (broj TV priloga, broj radio priloga/audio zapisa, broj tekstova koji će se objaviti na servisu, broj tekstova koji će se objaviti na portalu); Broj sadržaja (iz Plana programskih sadržaja) koje će aplikant plasirati na društvenim mrežama

**- Izvještavanje u prethodnom periodu (godina dana):** Broj objavljenih tekstova o aktivnostima/realizovanim projektima Općine Stari Grad Sarajevo u prethodnoj godini (broj TV priloga, broj radio priloga/audio zapisa, broj tekstova koji su objavljeni na servisu, broj tekstova koji su objavljeni na portalu)

- **Relevantnost:** broj pratilaca na društvenim mrežama (FB, IG, twitter)

-**Budžet i racionalnost troškova:** Uključena TV produkcija, snimanje, montaža i emitovanje, uključena radio produkcija, snimanje, montaža i emitovanje, portali - prenos sadržaja, servisi - prenos sadržaja

**III – Potrebna dokumentacija**

U postupku prijave na Javni poziv aplikanti su dužni popuniti Prijavni obrazac koji je sastavni dio Javnog poziva. Uz popunjen prijavni obrazac aplikanti su dužni dostaviti sljedeće dokumente (originale ili ovjerene kopije):

1. Rješenje o registraciji

2. Identifikacioni broj

3. Zvaničan dokument banke o otvaranju transakcijskog računa aplikanta

4. Uvjerenje o izmirenim obavezama prema javnim prihodima (original ili ovjerena kopija iz Porezne uprave, ne starije od 30 dana od dana objave javnog poziva)

5. Završni godišnji finansijski izvještaj za prethodnu godinu (bilans stanja i bilans uspjeha) za pravna lica ili godišnju prijavu poreza na dohodak za fizička lica

6. Dokaz iz Porezne uprave o broju uposlenih ili izjavu vlasnika medija o broju uposlenika

7. Plan programskih sadržaja praćenja aktivnosti Općine Stari Grad Sarajevo/Općinskog načelnika/Općinskog vijeća za period od godinu dana, s jasno definisanim troškovima

8. Opisni izvještaj o realizovanim uslugama po javnom pozivu ili praćenju aktivnosti Općine Stari Grad Sarajevo/Općinskog načelnika/Općinskog vijeća u prethodnoj godini (uz naveden broj objavljenih tekstova, video priloga, radio priloga, gostovanja/intervjua)

9. Kraći opis medija (vrsta, način rada, broj medija putem kojih se plasiraju informacije i broj pratilaca na društvenim mrežama Facebook, Instagram i Twitter)

10. Relevantan dokaz o rezultatima ispitivanja uticaja medija (gledanost/slušanost/čitanost/ posjećenost) u prethodnoj godini (nije eliminatoran uslov, ali je relevantan)

**IV – Ocjenjivanje i odabir**

Prijem, pregled, te ocjenjivanje aplikacija, kao i sačinjavanje liste vrši Komisija za ocjenu i odabir. Nakon što konstatuje da su prijave blagovremene i potpune Komisija pristupa bodovanju i sačinjava rang listu prema utvrđenim kriterijima iz Obrasca za ocjenjivanje aplikacija medijskih subjekata koji je sastavni dio Pravilnika o načinu raspodjele finansijskih sredstava iz Budžeta Općine Stari Grad Sarajevo medijskim subjektima broj: 01-04-4-428/23 od 07.02.2023.godine.

Komisija sačinjenu rang listu o odabiru korisnika dostavlja Općinskom načelniku. Lista o odabiru korisnika sadrži aplikante koji su ispunili uslove javnog poziva s naznakom predloženog iznosa, a u skladu sa Programom utroška sredstava utvrđenih na poziciji „Usluge javnog oglašavanja” broj: 01-04-4-780/23, kao i aplikante koji nisu ispunili uslove javnog poziva s naznakom koji uslov nije ispunjen.

Na osnovu dostavljene rang liste Komisije, Općinski načelnik donosi odluku o izboru aplikanata, sa kojima se zaključuju ugovori o dodjeli sredstva za tekuću godinu.

**V – Način prijave**

Prijave na Javni poziv sa traženom dokumentacijom i ispunjenim Prijavnim obrascem podnose se u zatvorenoj koverti sa čitko ispisanim nazivom medija, adresom i brojem telefona, te naznakom ''Prijava na Javni poziv o načinu raspodjele finansijskih sredstava iz Budžeta Općine Stari Grad Sarajevo medijskim subjektima”. Svi podaci moraju biti čitko popunjeni bez ispravki. Prijavni obrazac može se preuzeti na web stranici [www.starigrad.ba](http://www.starigrad.ba) ili na Šalteru protokola.

Prijave na Javni poziv sa ispunjenim Prijavnim obrascem i pratećom dokumentacijom dostavljaju se u zatvorenoj koverti, preporučenom poštom ili na protokol Općine Stari Grad Sarajevo sa naznakom:

**Javni poziv za raspodjelu finansijskih sredstava iz Budžeta Općine Stari Grad Sarajevo**

**za 2023. godinu za uslugu javnog oglašavanja putem**

**medijskih subjekata s područja Kantona Sarajevo– NE OTVARAJ**

na sljedeću adresu: Općina Stari Grad Sarajevo, Služba za odnose s javnošću i informacioni sistem, ulica Zelenih beretki broj 4, 71 000 Sarajevo.

**VI – Rok za podnošenje prijava**

Rok za podnošenje prijava na Javni poziv je 15 (petnaest) dana od dana objavljivanja Javnog poziva.

**VII - Napomena**

Sve dodatne informacije zainteresovana lica mogu dobiti u Službi za odnose s javnošću i informacioni sistem Općine Stari Grad Sarajevo, pozivom na broj telefona 033 282 491 ili putem emaila info@starigrad.ba

Prijave na Javni poziv, koje se predaju putem protokola Općine, evidentiraju se u skladu sa propisima o kancelarijskom poslovanju. Dan prijema na protokol i dan predaje prijave na poštu smatraju se danom podnošenja prijave na javni poziv.

Nepotpune i neblagovremene prijave se odbacuju i neće se uzeti u razmatranje.

Dostavljeni dokumenti se neće vraćati aplikantima po okončanju konkursne procedure.

Broj: 01-04-4-781/23
Sarajevo, 06.03.2023.godine

**OPĆINSKI NAČELNIK**

**mr. Ibrahim Hadžibajrić**